**APROBAT DE CONSILIUL NAŢIONAL PENTRU**

**ASISTENŢA JURIDICĂ GARANTATĂ DE STAT**

**Hotărârea nr. 21 din 27 decembrie 2017**

**STRATEGIA DE ACTIVITATE ÎN SISTEMUL DE ACORDARE A ASISTENŢEI JURIDICE GARANTATE DE STAT**

**pentru anii 2018-2020**

1. **PRELIMINARII**

Asigurarea accesului liber la justiţie constituie un principiu de bază al statului de drept şi o condiţie obligatorie ce rezultă din actele internaţionale la care Republica Moldova este parte. Asistenţa juridică efectivă constituie un element de bază al accesului la justiţie şi statul are obligaţia de a garanta asistenţa juridică persoanelor care nu dispun de mijloace financiare suficiente pentru a plăti serviciile juridice.

**Obligaţia de acordare a asistenţei juridice calificate rezultă din mai multe acte internaţionale**:

a) Declaraţia universală a drepturilor omului, din 10 decembrie 1948, art. 2,7,8,10,11;

b) Pactul cu privire la drepturile civile şi politice, în particular art. 2 şi art. 14 (3 d);

c) Convenţia internaţională cu privire la drepturile copilului, în particular art. 12, 37 (d), art.40 (2b);

d) Convenţia europeană pentru apărarea drepturilor omului şi libertăţilor fundamentale, în particular art. 6.3 (C) şi jurisprudenţa Curţii Europene pentru drepturile omului referitoare la articolele respective;

e) Recomandările şi rezoluțiile Comitetului de miniştri al Consiliului Europei referitoare la:

* Asistenţa juridică gratuită în materie civilă, comercială şi administrativă (No Rec(76)5);
* Asistenţa juridică gratuită şi consultanţă (No Rec(78)8);
* Măsurile de facilitare a accesului la justiţie (No Rec(81)7);
* Accesul efectiv la lege şi justiţie pentru persoane sărace (No Rec(93)1) şi
* Libertatea de a exercita profesia de avocat (No Rec (2000)21).

f) Principiile și liniile directoare ale ONU privind accesul la asistența juridică garantată de stat în sistemele de justiție penală.

De asemenea, obligația de acordare a asistenței juridice calificate şi efective şi de consolidare a sistemului existent de acordare a asistenței juridice garantate de stat rezultă dinart. 20 şi art. 26 al Constituției Republicii Moldova; prevederile Codului de procedură penală, Codului contravențional, Codului de procedură civilă şi alte acte normative. Angajamentul de a facilita accesul la justiţie se reflectă şi în documente de politici ce ţin de drepturile omului și justiţie la nivel național.

**II. SITUAȚIA CURENTĂ ÎN SISTEMUL DE ACORDARE A ASISTENȚEI JURIDICE GARANTATE DE STAT**

*Legea cu privire la asistența juridică garantată de stat**nr. 198-XVI  din  26.07.2007*, intrată în vigoare la 1 iulie 2008, a adus mai multe novații cu scopul de a institui un sistem cost-eficient, accesibil şi nediscriminatoriu de asistență juridică garantată de stat, precum:

* un nou model de management al sistemului,
* diversificarea tipurilor de asistență juridică garantată de stat şi a categoriilor de persoane autorizate să o acorde,
* instituirea unui mecanism de monitorizare a calității serviciilor acordate,
* abordare strategică a domeniului.

Activitatea sistemului în perioada 1 iulie 2008 – 1 decembrie 2017 a demonstrat o serie de **tendințe pozitive**:

* În ansamblu, **sistemul este funcțional,** regulile şi procedurile de lucru sunt aprobate, aplicate și revizuite periodic. Este asigurat un nivel minim de resurse, care sunt valorificate cu un grad avansat de eficiență;
* **Cadrul normativ-juridic este în continuă perfecționare.** Atât cadrul legal primar, cât şi cadrul normativ secundar, reflectat în regulamentele aprobate de Consiliul Naţional pentru Asistența Juridică Garantată de Stat (*în continuare CNAJGS*) au fost revizuite și ajustate periodic, astfel încât acestea să fie actuale, clare, consecvente şi fundamentate științific;
* **Numărul și nivelul de calificare profesională a angajaților din sistem este în creştere** ca efect alautoinstruirii, instruirii continue şi schimbului de experiență;
* **Gradul de vizibilitate a sistemului a sporit**. Majoritatea factorilor de decizie şi a solicitanților de asistenţă juridică garantată de stat cunosc schema de funcționare a sistemului de asistenţă juridică garantată de stat. Prin sporirea acțiunilor de mediatizare, sistemul devine tot mai cunoscut şi potențialilor beneficiari de asistenţă juridică garantată de stat, în special pe cauzele non-penale;
* **Spectrul de servicii de asistenţă juridică garantată de stat extins**. Începând cu 1 ianuarie 2012, sistemul de AJGS acoperă toate tipurile de cauze examinate în justiție, atât cauze penale, cât și cauze non penale. Asistența juridică garantată de stat poate fi accesată, atât de cetățenii Republicii Moldova, cât și de cetățenii străini și apatrizi în cauzele ce ţin de competenţa autorităţilor şi instanţelor judecătoreşti ale Republicii Moldova, inclusiv solicitanții de azil și refugiați. Din anul 2013 au fost extinse serviciile de asistenţă juridică primară prin instituirea reţelei de para-jurişti la nivel naţional şi create premise pentru acordarea asistenţei juridice garantate de stat de către asociaţiile obşteşti;
* **Volumul de asistenţă juridică acordată este în permanentă creştere.** În anul 2016, numărul de beneficiari de asistență juridică calificată garantată de stat a crescut, în raport cu numărul de beneficiari de asistență juridică calificată în anul 2009 cu aproximativ 147 % . Astfel, în anul 2009 au fost înregistrate 20 096 cazuri de acordare a asistenței juridice calificate, iar în anul 2016 au fost înregistrate 49 743 de cazuri, iar în 2017 urmează a fi depășită cifra de 50 000. În creștere sunt și indicatorii privind asistența juridică primară. Dacă în anul 2013 au fost înregistrate 3705 cazuri de acordare a asistenței juridice primare, atunci în anul 2017 au fost înregistrate circa 10 000 de cazuri.
* **Calitatea asistenței juridice garantate de stat rămâne a fi una din prioritățile de activitate ale CNAJGS**. Unul din principalele obiective fixate de către CNAJGS a fost eliminarea stereotipului precum că, avocatul ,,din oficiu” are mai mult prestație formală și nu acordă asistență juridică calitativă. S-a acordat atenție tuturor componentelor calității, inclusiv celei de accedere în sistem, elaborare de suport metodologic și standarde de calitate și instruire profesională continuă pentru prestatorii de asistență juridică garantată de stat în baza acestora. A fost instituit mecanismul de monitorizare internă și externă a calității serviciilor prestate de către avocați.
* **Interesul** actualilor şi potențialilor parteneri ai CNAJGS **pentru consolidarea capacităţii sistemului** de asistență juridică garantată de stat **este tot mai evident**. Unele relații de colaborare au fost oficializate prin acorduri de colaborare, altele prin proiecte comune. În particular, datorită colaborării și suportului oferit de UNICEF Moldova, PNUD Moldova, UNHCR Moldova și Fundației Soros Moldova a fost posibilă atingerea obiectivelor de dezvoltare a sistemului de AJGS și implementarea acțiunilor strategice.

Cu toate acestea, se constată o serie de **constrângeri şi deficienţe**:

* **Cadru normativ-juridic şi practici cotidiene ce necesită perfecţionare continuă.** Există o serie de aspecte conceptuale, ce urmează a fi soluționate prin modificarea legislaţiei ce vizează condiţiile și procedura de acordare a asistenţei juridice garantate de stat, pentru a elimina, pe de o parte, cazurile de abuz și de a facilita, pe de altă parte, accesarea sistemului de către anumite categorii defavorizate. În mod prioritar urmează a fi dezvoltat și implementat conceptul de ,,merit al cauzei”, precum și mecanismul de acordare a asistenței juridice parțial gratuite.
* **Sistemul de verificare a capacităţii de plată a solicitanţilor** asistenţei juridice garantate de stat s-a dovedit a fi ineficient şi nu permite excluderea eventualelor abuzuri din partea solicitanţilor. Mecanismul de testarea a veniturilor nu funcţionează eficient din mai multe cauze, inclusiv: lipsa accesului efectiv la bazele de date (fiscale, asigurări sociale, cadastru, registru, etc.); lipsa unei informații actualizate la zi în aceste baze de date; nedeclararea veniturilor de către populație; imposibilitatea obținerii actelor doveditoare în termeni restrânși.
* **Nu este încă pus în aplicare mecanismul de recuperare a cheltuielilor pentru asistenţa juridică garantată de stat** în cazurile prevăzute de lege. Deși au fost create premise necesare pentru a pune în aplicare acest mecanism prin modificarea cadrul legal, la moment sunt întâmpinate mari dificultăți în ceea ce privește identificarea cazurilor care impun recuperarea cheltuielilor, verificarea informațiilor privind veniturile beneficiarilor și motivarea deciziilor de recuperare a cheltuielilor.
* **Volumul de lucru este în permanentă creştere** datorită extinderii tipurilor de asistență juridică garantată de stat, spectrului de servicii și prestatori, activității de mediatizare și scăderii capacității de plată a populației.Această creștere nu este direct proporțională cu resursele umane, tehnice și financiare alocate sistemului, necesitând permanent adaptări de rigoare și alocare de suport și resurse suplimentare. Identificarea și alocarea resurselor financiare conform necesităților este crucială.
* **Revizuirea mărimii şi modului de remunerare a prestatorilor de servicii de asistenţă juridică garantată de stat**. În contextul majorării costului bunurilor și serviciilor pe piață în ultimii nouă ani, se atestă o disproporționalitate mare dintre costul serviciilor prestate de avocat în legătură cu acordarea asistenței juridice garantat de stat și remunerarea pe care o primește de la stat. Astfel, pe de o parte, exigențele privind modul de acordare și calitatea serviciilor prestate de către avocați au crescut esențial, dar remunerarea a rămas la realitățile anului 2008. Din acest considerent, majorarea remunerării pentru serviciile de acordare a asistentei juridice calificate garantate de stat prestate de către avocați, inclusiv avocații publici, constituie un obiectiv strategic necesar de atins, în vederea motivării avocaților de a acorda, în general, asistență juridică garantată de stat, și în mod special, de a acorda o asistență juridică calitativă. De asemenea, urmează a fi revizuit și cuantumul remunerării para-juriștilor pentru serviciile de asistență juridică primară.
* **Calitatea serviciilor de asistență juridică garantată de stat**. Deși, au fost întreprinse măsuri care au vizat toate tuturor componentelor calității, inclusiv celei de accedere în sistem, elaborare de suport metodologic și standarde de calitate și instruire profesională continuă pentru prestatorii de asistență juridică garantată de stat în baza acestora nu putem afirma cu certitudine că obiectivul a fost atins întru totul. Urmează a fi continuată activitatea de elaborare a standardelor de calitate pentru avocații care acordă asistența juridică calificată garantată de stat și instruirea continuă a avocaților în baza acestor standarde. Aceste standarde trebuie să servească drept repere pentru aprecierea calității lucrului avocatului în toate tipurile de cauze. CNAJGS şi oficiile sale teritoriale nu au competenţa de a institui standarde distincte, ci doar suplimentare pentru asistenţa juridică garantată de stat, or calitatea asistenţei juridice garantate de stat nu trebuie să se deosebească de cele mai bune practici şi tradiții din domeniu. La moment, CNAJGS este în proces de instituționalizare a mecanismului de monitorizare externă a calității asistenței juridice acordate de către avocați. Până în prezent, la implementarea acestui mecanism s-au constatat multiple dificultăți, deoarece nu au existat capacitățile administrative, financiare, materiale şi umane necesare pentru buna realizare a acestei activități. Totodată, CNAJGS împreună cu Uniunea Avocaților urmează să depună eforturi comune pentru promovarea rolului activ al apărătorului, în mod special la faza de urmărire penală, rol care în ultimul timp se încearcă a fi diminuat, atât la nivel de cadru legal, cât și la nivel practic.
* **Sistemul de acordare a asistenței juridice primare garantată de stat prin intermediul rețelei de para**-**juriști** **urmează a fi consolidat și dezvoltat.** Numărul de para-juriști în anul 2017 a ajuns la cifra de 42 de unități cu o perspectivă de creștere anuală continuă. Însă, nu contează doar numărul para-juriștilor, ci mai sunt o serie de aspecte importante care urmează a fi clarificate pentru dezvoltarea rețelei de para-juriști, precum: definitivarea procesului de recunoaștere a profesiei de para-jurist; revizuirea mecanismului de admitere în profesie, de instruire inițială și continuă a para-juriștilor; revizuirea mecanismului de contractare și remunerare. Pentru a avea o viziune mai clară despre necesitățile de abilitare juridică a populației și pentru a facilita procesul de planificare bugetară este necesară elaborarea unei metodologii de evaluare a necesității de acordare a asistenței juridice primare pentru o anumită localitate.
* **Parteneriate ale Oficiilor Teritoriale şi ale CNAJGS ce urmează a fi consolidate**. Deşi colaborarea CNAJGS cu diferiţi actori ai sistemului de justiţie (Consiliul Superior al Magistraturii, instanţele de judecată, Uniunea Avocaţilor, Ministerul Justiţiei, Procuratura, MAI, organele de urmărire penală, Avocatul poporului ș.a.) s-a îmbunătăţit, totuşi nu există încă o colaborare orientată sinergic spre respectul drepturilor omului în general, și a dreptului la apărare în special, în sistemul de justiţie al RM. Rezultatele activităţii fiecăreia din aceste instituţii se prezintă în indicatori diferiţi Sistemul de justiţie, de acuzare şi apărare, este axat pe autosuficienţă funcţională şi acordă o atenţie sumară la insistenţa oficiilor teritoriale de a promova interesele justiţiabililor. Reprezentanţii acuzării, care anterior confruntau problema asigurării formale cu apărător, sunt interesaţi, la fel ca şi mulţi dintre judecători, doar în soluţionarea părţii organizatorice, nu şi a dimensiunii calitative. O comunicare mai intensă, la nivel central şi local este necesară, mai ales că metodele şi procedeele de lucru în sistemul de acordare a asistenţei juridice garantate de stat sunt în permanentă dezvoltare, ceea ce presupune o mediatizare şi informare permanentă a modalităţii de funcţionare.

Întru depășirea deficienţelor şi constrângerilor menționate anterior, CNAJGS adoptă prezenta strategie, ca și document ce ar duce la utilizarea eficientă şi sinergică a resurselor CNAJGS şi ale Oficiilor sale teritoriale în vederea realizării misiunii sistemului de acordare a asistenţei juridice garantate de stat. Datorită evoluţiilor permanente din cadrul sistemului şi a modificării continue a mediului extern de activitate, strategia de activitate în sistemul de acordare a asistenţei juridice garantate de stat pentru anii 2018-2020 va fi actualizată permanent, fiind adoptat şi un plan anual de implementare a acesteia.

**III. MISIUNEA SISTEMULUI DE ACORDARE A ASISTENŢEI JURIDICE GARANTATE DE STAT**

Protejarea dreptului la un proces echitabil, stabilit de articolul 6 al *Convenţiei europene pentru apărarea drepturilor omului şi a libertăţilor fundamentale*, inclusiv asigurarea accesului liber şi egal pentru toate persoanele la asistenţă juridică, prin organizarea şi acordarea asistenţei juridice garantate de stat, precum şi diminuarea impedimentelor economico-financiare în realizarea accesului la justiţie.

**IV. VIZIUNE**

Asigurarea accesului liber şi egal pentru toate persoanele la asistenţă juridică efectivă în cadrul unui sistem cost-eficient, accesibil şi nediscriminatoriu de asistenţă juridică garantată de stat.

**V. OBIECTIVE STRATEGICE:**

1. **Consolidarea capacităţii CNAJGS şi a Oficiilor sale teritoriale de organizare şi management a sistemului de acordare a asistenţei juridice garantate de stat:**
2. Revizuirea cadrului normativ-juridic şi promovarea modificărilor în legislaţie în vederea înlăturării lacunelor şi coliziilor în procesul de acordare a asistenţei juridice garantate de stat;
3. Generalizarea practicii de implementare şi elaborarea de recomandări în vederea aplicării uniforme a legislaţiei în domeniul asistenţei juridice garantate de stat;
4. Ajustarea schemei de încadrare și de remunerare a personalului Aparatului administrativ și Oficiilor teritoriale ale CNAJGS în contextul extinderii spectrului de servicii de AJGS, instituirea de noi mecanisme și sarcini;
5. Dezvoltarea capacităților profesionale ale Aparatului administrativ și Oficiilor teritoriale ale CNAJGS în vederea gestiunii eficiente a activităților din sistemul de AJGS;
6. Monitorizarea activității curente a Oficiilor teritoriale ale CNAJGS şi luarea măsurilor instituționale conform competenței în vederea îmbunătățirii;
7. Colectarea şi analiza trimestrială a datelor statistice pentru determinarea necesităţilor, stabilirea tendinţelor şi dinamicii în cadrul sistemului, precum şi estimarea costurilor de asistenţă juridică garantată de stat;
8. Dezvoltarea sistemului de evidenţă automatizată a datelor statistice;
9. Elaborarea și testarea unei platforme electronice unice de transmitere, recepționare și prelucrarea a solicitărilor de acordare a asistenței juridice garantate de stat;
10. Asigurarea unei planificări bugetare eficiente a costurilor pentru acordarea asistenţei juridice garantate de stat;
11. Conectarea efectivă a Oficiilor teritoriale ale CNAJGS la bazele de date corespunzătoare în vederea verificării informațiilor privind capacitatea de plată a solicitanților de AJGS;
12. Implementarea mecanismului de recuperare a cheltuielilor pentru asistența juridică;
13. Elaborarea mecanismului de acordare a asistenţei juridice parţial gratuite;
14. Identificarea unor surse adiţionale care vor putea fi utilizate la consolidarea sistemului asistenţei juridice garantate de stat;
15. Mediatizarea sistemului de AJGS, a activităților realizate și rezultatelor obținute;
16. Elaborarea şi implementarea planului anual de activitate în sistemul de acordare a asistenţei juridice garantate de stat şi determinarea rolurilor şi responsabilităților.

***Indicatori:***

* 1. Cadrul legal și secundar privind asistenţa juridică garantată de stat ajustat periodic și aplicat uniform pe teritoriul Republicii Moldova;
  2. Bunele practici în domeniul AJGS identificate la nivel local de Oficiile teritoriale şi incluse în actele normative elaborate de CNAJGS şi alte autorităţi publice;
  3. CNAJGS funcţional şi cu o abordare coerentă a domeniului asistenţei juridice garantate de stat;
  4. Schema de încadrare și de remunerare a personalului Aparatului administrativ și al Oficiilor Teritoriale ale CNAJGS ajustată;
  5. Angajații din sistemul de AJGS în număr suficient, motivați și calificați să exercite atribuțiile conform fișelor de post;
  6. Capacităţi consolidate ale CNAJGS şi Oficiilor sale teritoriale de colectare, sistematizare şi utilizare a datelor statistice în vederea asigurării funcționalității sistemului de asistenţă juridică garantată de stat;
  7. Sistemului de evidenţă automatizată a datelor statistice îmbunătățit și dezvoltat;
  8. Necesităţile de asistenţă juridică garantată de stat estimate şi mecanism de planificare a costurilor bugetare funcţional;
  9. Mecanism de recuperare a cheltuielilor pentru asistenţa juridică implementat, funcţional și costuri de asistenţă juridică garantată de stat recuperate;

1. Oficiilor teritoriale ale CNAJGS conectate la bazele de date în vederea verificării informațiilor privind capacitatea de plată a solicitanților de AJGS;
2. Mecanism de acordare a asistenței juridice parțial gratuite elaborat și testat;
3. Resurse adiţionale cooptate în vederea asigurării funcționalității şi accesibilității sistemului de asistenţă juridică garantată de stat;
4. Sistemul de AJGS mediatizat;
5. Gradul de implementarea Planului de acțiuni evaluat anual.
   * 1. **Consolidarea capacității avocaților de acordare a unei asistențe juridice calificate, eficiente și calitative beneficiarilor de AJGS:**
   1. Revizuirea cadrului normativ privind mărimea și modul de remunerare a avocaților, inclusiv avocaților publici, pentru serviciile de acordare a asistenței juridice garantate de stat în vederea îmbunătățirii acestora;
   2. Revizuirea rolului și locului avocaților publici în sistemul de acordare a asistenței juridice garantate de stat;
   3. Îmbunătățirea cadrului normativ și al practicii, precum și asigurarea transparenței în procesul de selectare a avocaților în vederea acordării asistenţei juridice calificate garantate de stat;
   4. Elaborare și aprobarea standardelor de calitate, care ar putea servi drept repere în procesul de monitorizare externă a calităţii serviciilor de asistenţă juridică garantată de stat acordate de către avocaţi. Elaborarea ghidurilor practice şi metodologice pentru avocaţi;
   5. Contribuirea la instruirea inițială și continuă a persoanelor autorizate să acorde asistenţă juridică garantată de stat şi consolidarea parteneriatelor cu instituțiile dotate cu competențe de instruire inițială şi continuă (Uniunea avocaților; Institutul Național al Justiției ș.a.);
   6. Examinarea oportunității de extindere a listelor specializate de avocați în anumite categorii de cauze, inclusiv actualizarea permanentă a celor existente;
   7. Instituționalizarea și implementarea mecanismului de monitorizare externă a calităţii asistenţei juridice garantate de stat;
   8. Facilitarea elaborării şi implementării unor programe conexe, precum asistenţa juridică holistică, prevenire și dejudiciarizare, litigare strategică, advocacy, abilitarea juridică a populației ș.a.

***Indicatori:***

* 1. Mărimea și modul de remunerare a avocaților pentru serviciile de acordare a asistenței juridice garantate de stat revizuite și îmbunătățite. Avocați motivați să acorde asistență juridică calitativă;
  2. Rolul și locul avocaților publici în sistemul de acordare a asistenței juridice garantate de stat revizuit și determinat. Rețeaua națională de avocaţi publici funcțională și eficientă;
  3. Sistem transparent și non-discriminatoriu de admitere în sistemul de AJGS a avocaţilor în vederea acordării asistenței juridice garantate de stat;
  4. Standarde profesionale de activitate a avocaţilor elaborate participativ, adoptate și respectate;
  5. Numărul de persoane autorizate să acorde asistenţă juridică garantată de stat instruite şi calitatea programelor de instruire;
  6. Liste de avocați specializați actualizate și după caz noi instituite;
  7. Mecanism de monitorizare externă a calităţii asistenţei juridice garantate de stat instituționalizat și aplicat continuu;
  8. Gradul de satisfacție a beneficiarilor privind calitatea asistenţei juridice acordate, inclusiv calitatea serviciilor specializate.
     1. **Dezvoltarea și consolidarea sistemului de asistență juridică primară garantată de stat:**
  9. Dezvoltarea și consolidarea rețelei de para-juriști ca formă de acordare a asistenței juridice primare garantate de stat;
  10. Identificarea și implementarea de mecanisme de sensibilizare a administrației publice locale și altor autorități, în vederea sprijinirii și promovării para-juristului în comunitate, a utilității acestuia în comunitate;
  11. Elaborarea unei metodologii unice de identificare a necesității de abilitare juridică a populației într-o anumită localitate;
  12. Extinderea continuă a rețelei de para-juriști în localitățile rurale și urbane din întreaga țară, ținând cont de necesitățile de abilitare juridică;
  13. Definitivarea procesului de recunoaștere a statutului de para-jurist ca profesie oficială în RM;
  14. Susținerea acțiunii de consolidare a statutului de para-jurist prin asocierea profesională;
  15. Revizuirea mecanismului de selectare, contractare și remunerare a para-juriștilor;
  16. Revizuirea mecanismului de instruire inițială și continuă a para-juriștilor;
  17. Revizuirea mecanismului de responsabilizare a para-juriștilor, inclusiv a cadrului normativ cu privire la conflictele de interese și incompatibilități;
  18. Pilotarea mecanismului de acordare a asistenței juridice primare specializate unor anumite categorii defavorizate ale populației prin intermediul para-juriștilor specializați;
  19. Dezvoltarea platformei on-line de acordare a asistenței juridice primare care permite beneficiarilor să-și rezolve problemele de ordin juridic la distanță;
  20. Elaborarea și instituționalizarea mecanismului de acordare a asistenţei juridice primare garantate de stat de către asociaţiile obşteşti;
  21. Pilotarea unor noi modele de acordare a asistenţei juridice primare garantate de stat, orientate la necesitățile beneficiarilor din categoriile social-vulnerabile;

***Indicatori:***

* 1. Grad avansat de accesibilitate al serviciilor de asistenţă juridică primară garantată de stat;
  2. Servicii de asistență juridică primară garantată de stat corelate necesităţilor populației;
  3. Rețeaua națională de para-juriști funcțională și eficientă;
  4. Schema de extindere la nivel național implementată;
  5. Numărul de beneficiari ai asistenţei juridice primare;
  6. Procesul de recunoaștere a statutului de para-jurist ca profesie oficială definitivat;
  7. Mecanismului de selectare, contractare și remunerare a para-juriștilor revizuit și îmbunătățit;
  8. Mecanismul de instruire inițială și continuă a para-juriștilor revizuit și îmbunătățit;
  9. Mecanismul de responsabilizare a para-juriștilor, inclusiv a cadrului normativ cu privire la conflictele de interese și incompatibilități revizuit și îmbunătățit;
  10. Platformă on-line de acordare a asistenței juridice primare la distanță dezvoltată;
  11. Mecanism de acordare a asistenţei juridice primare de către asociaţiile obşteşti elaborat și instituționalizat;
  12. Noi modele de acordare a asistenţei juridice garantate de stat pilotate.
      1. **Asigurarea transparenţei de funcţionare a sistemului de acordare a asistenţei juridice garantate de stat şi a accesului la informaţie cu caracter juridic şi consolidarea parteneriatelor**
  13. Asigurarea transparenţei de funcţionare a sistemului de asistenţă juridică garantată de stat prin comunicarea informaţiilor relevante prin intermediul mass-media şi plasarea permanentă a informaţiei pe pagina web a CNAJGS;
  14. Sensibilizarea comunităţii juridice şi a publicului în general referitor la novaţiile, activitățile și rezultatele obținute în sistemul de asistenţă juridică garantată de stat;
  15. Intensificarea circuitului informaţional între CNAJGS, Aparatul administrativ şi Oficiile sale teritoriale; CNAJGS şi Parlament, Guvern, Ministerul Justiţiei, Ministerul Finanţelor; CNAJGS şi Uniunea Avocaţilor; CNAJGS şi mass-media; CNAJGS, Oficiile sale Teritoriale şi actorii justiţiei: judecători, procurori, ofiţeri de urmărire penală; Oficiile teritoriale ale CNAJGS şi mass-media locală;
  16. Asigurarea unei colaborări eficiente cu organele de drept în vederea respectării drepturilor şi intereselor legitime ale beneficiarilor de asistenţă juridică garantată de stat;
  17. Consolidarea parteneriatelor cu organizaţiile interesate în promovarea accesului la justiţie şi accesului la informaţie cu caracter juridic pentru diferite segmente ale populaţiei Republicii Moldova, inclusiv cu parteneri de dezvoltare şi organizaţii din alte state în vederea preluării de bune practici în sistemul de acordare a asistenţei juridice garantate de stat;
  18. Formarea unor parteneriate durabile cu asociaţiile obşteşti, instituţiile de învăţământ şi mediul academic în vederea monitorizării şi cercetării domeniului asistenţei juridice garantate de stat, promovării accesului la informaţie cu caracter juridic, precum şi cooptării voluntarilor în sistem.

***Indicatori:***

* 1. O mai mare transparenţă şi încredere publică în activitatea sistemului de acordare a asistenţei juridice garantate de stat;
  2. Rolul CNAJGS în sistemul autorităţilor publice cu atribuţii în sistemul de justiţie determinat;
  3. Reprezentanţi ai sistemului de justiţie şi factori de decizie familiarizaţi şi suport sistemului de acordare a asistenţei juridice garantate de stat;
  4. Parteneriate consolidate cu actorii din sistemul de justiţie, organizaţii interesate în promovarea accesului la justiţie, asociaţii obşteşti, instituţii de învăţământ şi mediul academic orientate spre respectarea drepturilor şi intereselor legitime ale beneficiarilor de asistenţă juridică garantată de stat.

**VI. PARTENERII STRATEGICI:**

La implementarea efectivă a prezentei Strategii, pot contribui reprezentanţii instituţiilor de stat, interguvernamentale şi neguvernamentale naţionale şi internaţionale cu atribuţii şi/sau interesaţi în sistemul de asistenţă juridică garantată de stat, în mod special:

1. Parlamentul Republicii Moldova;
2. Guvernul Republicii Moldova,
3. Ministerul Justiţiei;
4. Uniunea Avocaţilor;
5. Consiliul Superior al Magistraturii;
6. Ministerul Finanţelor;
7. Procuratura Generală;
8. Ministerul Afacerilor Interne;
9. Inspectoratul Național al Poliției;
10. Oficiul Avocatului Poporului;
11. Ministerul Muncii, Protecţiei Sociale şi Familiei;
12. Institutul Naţional al Justiţiei;
13. Partenerii de dezvoltare, inclusiv, UNICEF-Moldova, PNUD-Moldova, Fundaţia Soros-Moldova precum şi alţi parteneri ai CNAJGS.
    * 1. **ETAPELE IMPLEMENTĂRII STRATEGIEI ŞI PLANUL DE ACŢIUNI**

Obiectivele operaționale și activitățile specifice se vor reflecta în Planul anual de acțiuni al CNAJGS de implementare a Strategiei de activitate în sistemul de acordare a asistenței juridice garantate de stat pentru anii 2018-2020.